En flok vilde heste er tirsdag sat på græs i Bøtøskoven på det sydlige Falster.

Her skal de pleje naturen og sørge for, at der er åbne pletter i skoven, hvor sjældne sommerfugle kan trives.

- Når man får store græssende dyr tilbage i naturen, så opstår der en naturlig mosaik mellem skovbevoksning, åbne lysninger og engdrag. Det er dyrene rigtig fine til at vedligeholde.

- Så slipper man for at gå ud og fælde med menneskelig indgriben, siger Lauritz B. Holm-Nielsen, formand for Den Danske Naturfond.

Projektet er et samarbejde mellem Den Danske Naturfond og Guldborgsund Kommune og omfatter et areal på 153 hektar.

Der er allerede udsat en gruppe skotsk højlandskvæg i området, og de har tirsdag fået selskab af otte heste af racen konik.

Konikheste har man avlet på, så de ligner den oprindelige europæiske hest, tarpanen, som uddøde omkring år 1900.

Dyrene befinder sig bag et 7,5 kilometer langt hegn.

Stedet var tidligere en intensivt drevet produktionsskov, men ambitionen er - med dyrenes hjælp - at gøre det til en mere lysåben græsningsskov.

Ved at skabe mere lys, luft og vand vil man tilgodese mange sjældne arter i området. Det gælder blandt andet sort ildfugl og spejlbredpande, som er en meget sjælden sommerfugl.

Også i Østjylland, nærmere betegnet Mols Bjerge, er der udsat vilde ponyer af racen Exmoor.

Der er i det hele taget gjort flere forsøg de senere år på at føre naturen tilbage til noget, der ligner den oprindelige tilstand.

Eksempelvis er der udsat elge i Lille Vildmose i Nordjylland. I Randers og på Bornholm er der udsat bisoner.

- Det er interessant, at vi nu har en række forsøg med store græssende dyr. Det er nyt, forstået på den måde, at vi ikke havde den type projekter i Danmark for 25 år siden, siger Lauritz B. Holm-Nielsen.

De vilde heste i Mols Bjerge har allerede bevist deres værd.

- Det, vi har fået oplyst fra Naturhistorisk Museum, er, at det, man havde håbet på, at hestene ville gøre, faktisk også er det, de gør. Det ser ud til at gå rigtig godt.

- Derudover er det jo også en fornøjelse at se på dyrene, når man som publikum færdes i skoven, siger Lauritz B. Holm-Nielsen.